དྲིས་ལན།མནའ་བོར་བའི་ལམ་སྲོལ་འདི་ནི་ཧ་ལམ་བོད་རྒྱལ་ཐོག་མ་གཉའ་ཁྲི་བཙན་པོའི་དུས་ནས་བཟུང་བྱུང་ཡོད།བོན་ཤེས་པ་ཅན་བཅུ་གཉིས་ཀྱིས་གཉའ་ཁྲི་གནམ་ནས་བྱོན་པ་རེད་ཅེས་མི་འབངས་ཕལ་བ་རྣམས་ལ་བསྒྲགས་ཆེད་དུ་ལྷ་རི་གྱང་ཐོའི་རྩེ་རུ་བསང་ཕུད་ནས་དམ་བཅས་ཏེ་མནའ་བསྐྱལ་ཡོད།འདི་ནི་བོད་ཀྱི་རྒྱལ་བློན་གཉིས་ཀ་འཛོམས་ནས་མནའ་བོར་བའི་གནས་ཚུལ་ཐོག་མ་དེ་ཡིན་ལ།མནའ་ཆབ་སྲིད་ཀྱི་ལག་ཆར་སོང་བའི་སོང་ཚུལ་སྔ་ཤོས་དེའང་ཡིན་ནམ་སྙམ།དེ་ལ་མནའ་བྱ་བ་ནི་ཚིག་དང་གྲོས་བྱས་པ་སོགས་བྱ་སྤུས་ནོན་པ་བཞིན་མི་འགྱུར་བའི་ཕྱིར་དུ་དམ་བཅས་པ་ཞིག་ལ་ཟེར་ཞིང་།གནའ་སྐད་ཀྱི་ནང་དུ་བྲོ་བོར་བ་ཞེས་གསལ་ཞིང་བྲོ་ནི་སྐབས་འདིར་ཟ་མ་སོགས་ཀྱི་བྲོ་བ་ཤེས་བྱེད་ཀྱི་རང་འབྲས་ལྕེ་ཤེས་དང་བཅས་པའི་ལྕེ་དེ་ལ་བྱ་བ་ཡིན།གལ་ཏེ་དམ་བཅས་ནས་མནའ་བོར་ཏེ་མནའ་ཟས་ན་རང་གི་ལྕེ་བོར་བ་དང་མཚུངས་ཞེས་པར་གོ་ཞིང་དེ་བཞིན་དུ་ཁྲིམས་ལའང་ཞལ་ལྕེ་བྱ་བ་འདི་རྣམས་ཕན་ཚུན་འབྲེལ་ཆེ་བ་ཡིན་པས་གོ་བར་བྱ་དགོས།